钦定古今图书集成/明伦汇编/宫闱典/第133卷 > 谷大用
## 钦定古今图书集成/明伦汇编/宫闱典/第133卷 > 谷大用

按《明外史宦官传》：“大用者，瑾掌司礼监时，提督西厂，
分遣官校远出侦事。江西南康民吴登显等三家，五
月五日为竞渡。校归白大用，诬以擅造龙舟，籍其家，
天下皆重足屏息。建鹰房草场于安州，夺民田无数。
瑾诛，大用辞西厂。未几，帝复欲用之，大学士李东阳
力谏，乃止。六年，刘六、刘七反，命大用总督军务，偕伏”
羌伯毛锐、兵部侍郎陆完讨之。大用驻临清，召边将
许泰、郤永、江彬、刘晖等入内地听调遣，久之无功。会
贼过镇江狼山，遇飓风，舟覆，《陆完》兵至，歼之。遂封大
用弟大𤣱为永清伯。而先时，平寘𫔍时，其兄大宽已
封高平伯矣。其义子冒陞赏者不可胜纪。在军中无
他长，视官军破贼则争取子女金帛，贼逸，则割良民
首上功，先后费帑金二百馀万。世宗立，以“迎立”功，赐
金币。给事中阎闳极论之。寻降奉御，居南京。已，召守
康陵。嘉靖十年籍其家。